Nifs għad-Dar tal-Providenza: +€560,000 f'fondi mill-Gvern
Id-Dar tal-Providenza se tingħata 'l fuq min-nofs miljun Ewro f'fondi mill-gvern . . . f'għotja li qed titqies bħala providenzjali fiċ-ċirkustanzi tal-pandemija meta d-dar kellha nuqqas qawwi ta' dħul fix-xhur li għaddew. Il-fondi nħarġu minn skema li qed tamministra l-Kunsill għas-Settur tal-Volontarjat biex jassigura l-eżistenza tal-għaqdiet volontarji u jagħtihom nifs biex jissuktaw ix-xogħol imprezzabbli tagħhom. Id-Dar tal-Providenza se tibbenefika minn għotja ta' l fuq minn €560,000 minn fondi li ġejjin minn skema li tħabbret f'Ġunju bħala parti mill-pjan tal-gvern għar-riġenerazzjoni ekonomika. Id-Dar tal-Provvidenza tipprovdi residenza u servizzi terpewtiċi lill-persuni li għandhom diżabbiltà. Is-Segretarju Parlamentari għall-Volontarjat, Clifton Grima, qal li din l-iskema hija l-ikbar investiment dirett li qatt sar fis-settur tal-volontarjat. "Għandna diversi għaqdiet li jimpjegaw magħhom nies li huma speċjalizzati f'diversi oqsma, xogħol li jikkumplimenta dak li qed jagħmel il-gvern is-settur soċjali u b' hekk l-ispiża rikkurrenti tagħhom hija kunsiderevoli. Permezz tal-għotja se ngħinu lil dan l-għaqda biex tkompli topera," qal is-Segretarju Parlamentari Clifton Grima. L-amministratur tad-Dar tal-Providenza, Nadine Camilleri Cassano, qalet li l-fondi huma essenzjali biex jittaffew l-ispejjeż tal-pagi tal-ħaddiema u biex tikkumpensa għan-nuqqas ta' donazzjonijiet li rċieviet fl-aħħar xhur minħabba l-pandemija tal-Covid-19. Qalet li effett tal-pandemija, l-ispejjeż għad-Dar tal-Providenza żdiedu sew speċjalment biex tkun tista' tħares is-saħħa u s-sigurta' tar-residenti u l-ħaddiema. Aċċennat li d-dar qed tassigura wkoll li l-kwalita' tas-servizz pprovdut jibqa' tal-ogħla livell biex ir-residenti tad-Dar tal-Providenza fis-Siġġiewi u dawk fid-djar tal-komunita' jgħixu fid-dinjita' li jixirqilhom. Jes Saliba, membru tal-bord tad-diretturi tad-Dar tal-Providenza, wera apprezzament għal dan il-ġest f'mument meta minħabba r-riskji u ż-żieda fil-każi tal-pandemija, kellhom jibqgħu jiġu sospiżi l-attivitajiet ta' ġbir ta' fondi li kienu pjanati.